প্রশ্ন (১/৮১): আল্লাহর সৃষ্টির কোন পরিবর্তন নেই (রূম ৩০)। কিন্তু আমাদের এলাকায় একজন মহিলা পুরুষে রূপান্তরিত হয়েছে। এটা কি ধরনের পরিবর্তন?  -মুখতার  রহনপুর, চাঁপাই নবাবগঞ্জ।  উত্তর : এটি স্বাভাবিক পরিবর্তন। আল্লাহ যা খুশী তাই করতে পারেন। উক্ত আয়াতের ব্যাখ্যা হচ্ছে- আল্লাহর সৃষ্টির চিরন্তন নিয়মের কোন পরিবর্তন নেই। এর ব্যতিক্রম কেবল তার হুকুমেই হতে পারে। যেমন মারিয়াম ও ঈসার বেলায় হয়েছিল। আরেকটি ব্যাখ্যা হল, তোমরা আল্লাহর সৃষ্টিকে পরিবর্তন করো না (তাফসীর ইবনু কাছীর)। অর্থাৎ কোন মানুষ নিজের পক্ষ থেকে শরীরের কোন অঙ্গ পরিবর্তন করতে পারবে না। এটা নিষিদ্ধ। কিন্তু যদি লিঙ্গ বা অন্য কোন অংশের পরিবর্তন আপনা আপনি ঘটে যায়, তাহলে সেটা আল্লাহর পক্ষ থেকে হয়েছে। আল্লাহ্ সৃষ্টিকর্তা হিসাবে যা ইচ্ছা তাই করতে পারেন (বুরূজ ১৬)। এছাড়া আল্লাহ কিছু পাপের শাস্তি হিসাবেও মানুষকে অন্যরূপে রূপান্তরিত করে থাকেন (বুখারী, ছহীহ আবূদাঊদ হা/৪০৩৯)। যেমন অবাধ্য ইহুদীদেরকে তিনি বানর-শূকরে রূপান্তরিত করেছিলেন (বাক্বারাহ ৬৫)।